b'\n_START_ARTICLE_\nChu Ci\n_START_PARAGRAPH_\nChu Ci (tradisjonell kinesisk: \xe6\xa5\x9a\xe8\xbe\xad, forenklet kinesisk: \xe6\xa5\x9a\xe8\xbe\x9e, pinyin: Ch\xc7\x94 c\xc3\xad), ogs\xc3\xa5 kjent som S\xc3\xb8rlige sanger eller Chus sanger, er en antologi av kinesiske dikt av Qu Yuan og Song Yu fra De stridende staters tid, og senere imitasjoner av deres dikteriske stil. Samlingen best\xc3\xa5r av 48 lange dikt._NEWLINE_Chu Ci er den nest eldste kjente samling av kinesisk poesi.\n_START_SECTION_\nHistorie\n_START_PARAGRAPH_\nChu Ci har sitt navn fra en ny form for poesi som spiret frem i staten Chus omr\xc3\xa5der under De stridende rikers tid. Denne stilen gikk bort fra de klassiske firetegnsversene benyttet i Shi Jing og introduserte vers med varierende lengde. Dette gav diktene mer rytme og st\xc3\xb8rre spennvidde i uttrykk. Chu Ci m\xc3\xa5tte resiteres med uttalen benyttet i Chu-dialekten, mens Shi Jing m\xc3\xa5tte synges i dialekter fra omr\xc3\xa5dene nord for Guleelven._NEWLINE_Foruten dikt av Qu Yuan og Song Yu favnet Chu Ci ogs\xc3\xa5 verker av andre Chu-diktere. Samlingen var meget popul\xc3\xa6r under Det vestlige Handynastis tid. Hanshu omtaler 160 chu-diktere med 1.318 komposisjoner. Mange etablerte Han-diktere tok ogs\xc3\xa5 etter chu Ci-stilen og slik ble den enda mer utbredt. Men det var f\xc3\xb8rst under keiser Cheng at Liu Xiang arrangerte og kompilerte Qu Yuan og Song Yu, samt dikt av Han-diktere som Wang Bao (\xe7\x8e\x8b\xe8\xa4\x92), Jia Yi (\xe8\xb3\x88\xe8\xaa\xbc), Yan Ji (\xe5\x9a\xb4\xe5\xbf\x8c) og av Liu Xiang selv. Dette ble til den samling Chu Ci som den er overlevert til og kjent for ettertiden.\n_START_SECTION_\nQu Yuan\n_START_PARAGRAPH_\nSelv om Chu Ci er en antologi av dikt av mange diktere, der uten tvil Qu Yuan den sentrale skikkelsen blant dem. Man var minister ved hoffet til kong Huai av Chu. Qu Yuan arbeidet for en allianse med andre stater for \xc3\xa5 kunne motst\xc3\xa5 staten Qins maktutberedelse. Man hans r\xc3\xa5d ble ikke lyttet til og han ble marginalisert av andre embedsmenn ved hoffet. Stilt overfor sine kollegers korrupsjon og kongens mangelfulle styringsevner trakk han seg, gikk i eksil, og begikk til slutt selvmord i elven Miluo etter at Qin beseiret Chu i 278 f.Kr. Det er til minne om omstendighetene rundt hans d\xc3\xb8d at kineserne hvert \xc3\xa5r under duanwufesten har sine drageb\xc3\xa5tkapproinger._NEWLINE_Det er under sine \xc3\xa5r i eksil at Qu Yuan antas \xc3\xa5 ha forfattet Li Sao, sitt magnum opus som er blitt kjernen i Chu Ci. Det er imidlertid ikke mulig \xc3\xa5 uttale seg helt definitivt om dette er hans forfatterskap. Li Sao best\xc3\xa5r av 373 vers best\xc3\xa5ende av 2490 skrifttegn. Det er det tidligste kinesiske lange dikterverk og betraktes som et flott uttrykk for Qu Yuans h\xc3\xb8ye moralske karakter og hans patriotisme._NEWLINE_Jiu Ge (\xc2\xabni sanger\xc2\xbb), ogs\xc3\xa5 attribuert til Qu Yuan, er det f\xc3\xb8rste eksempel p\xc3\xa5 det som kunne kalles kinesisk shamanistisk litteratur. (Se Arthur Waley: The Nine Songs: A Study of Shamanism in Ancient China.)'